นายกรัฐมนตรี มอบกระทรวงศึกษา ดูแลปรับปรุงบ้านพักครูทั่วประเทศ พร้อมกำชับดูมาตรการช่วยเหลือหนี้สินครูทั้งระบบ
นางสาวตรีนุช เทียนทอง รัฐมนตรีว่าการกระทรวงศึกษาธิการ เปิดเผยว่า ในการประชุมคณะรัฐมนตรี (ครม.) ได้หารือถึงภาพรวมการแก้ไขปัญหาหนี้สินครัวเรือนทั้งระบบ ซึ่งในส่วนของกระทรวงศึกษาธิการ (ศธ.) ได้รายงานให้พลเอก ประยุทธ์ จันทร์โอชา นายกรัฐมนตรี รับทราบถึงการแก้ไขปัญหาหนี้ครูทั้งระบบ โดยขณะนี้ ศธ.ได้นำร่องแก้ปัญหาหนี้ครูกับสหกรณ์ออมทรัพย์ครู ซึ่งเป็นโครงการแก้ปัญหาหนี้สินครูและบุคลากรทางการศึกษา เนื่องจากคณะกรรมการแก้ไขปัญหาหนี้สินข้าราชการครูและบุคลากรทางการศึกษาของ ศธ.ได้ออกประกาศหลักเกณฑ์และวิธีการคัดเลือกสหกรณ์ออมทรัพย์ครูต้นแบบ โดยใช้สหกรณ์ออมทรัพย์ครูต้นแบบเป็นฐานและขณะนี้มีสหกรณ์ออมทรัพย์ครูเข้าร่วมโครงการดังกล่าวแล้วกว่า 20 แห่ง โดยใช้มาตรการลดดอกเบี้ย ทั้งนี้ยอมรับว่าปัญหาหนี้ครูถือเป็นหนี้ก้อนใหญ่ ที่อยากจะสะสางเพื่อสร้างขวัญกำลังใจให้แก่ครูทั่วประเทศ  นอกจากนี้ นายกรัฐมนตรี ยังมอบแนวทางการช่วยเหลือดูแลบ้านพักข้าราชการ ซึ่งในส่วนของ ศธ.ได้รายงานว่าขณะนี้ได้จัดทำโครงการปรับปรุงบ้านพักครูทั่วประเทศ โดยมอบหมายสำนักงานคณะกรรมการการศึกษาขั้นพื้นฐาน (สพฐ.) ร่างแผนงานไว้หมดแล้ว  เพื่อเป็นสวัสดิการให้แก้ข้าราชการครู ซึ่งเบื้องต้นวางเป้าหมายโรงเรียนที่ถูกควบรวมไปแล้วและมีอาคารปล่อยทิ้งร้างไว้เราจะนำมารีโนเวทใหม่ให้เป็นอาคารบ้านพักครู โดยจะนำเสนอแผนปรับปรุงบ้านพักครูทั่วประเทศให้ ครม.พิจารณาในเร็วๆ นี้ต่อไป